КъБКъУ-м и Адыгэ къудамэм и махуэ
КъБКъУ-м Темыркъан Хьэту и цIэр зезыхьэ и щэнхабзэ центрым щагъэлъэпIащ университетым адыгэбзэмрэ адыгэ литературэмкIэ и кафедрэр къызэрызэрагъэпэщрэ илъэс 85-рэ зэрырикъумрэ Адыгэ тхыбзэм и махуэмрэ.
Зэхыхьэм къыщыпсэлъащ КъБКъУ-м и ректор, профессор Алътуд Юрий, Дунейпсо Адыгэ Хасэм и президент Сэхъурокъуэ Хьэутий, Къэбэрдей Адыгэ Хасэм и тхьэмадэ, «Адыгэ псалъэ» газетым и редактор нэхъыщхьэ ХьэфIыцIэ Мухьэмэд, Гуманитар къэхутэныгъэхэмкIэ Къэбэрдей-Балъкъэр институтым и лэжьакIуэ, зэдзэкIакIуэ, юрист Хъуажь Фахъри, КъБКъУ-м адыгэбзэмрэ адыгэ литературэмкIэ и кафедрэм я лэжьакIуэхэр, а къудамэр къэзыухахэр, абы и студентхэр, нэгъуэщIхэри.
Филологие щIэныгъэхэм я доктор, профессор, КъБКъУ-м Кавказ Ищхъэрэм щыпсэу лъэпкъхэм я литературэмрэ IуэрыIуатэмкIэ и кафедрэм и унафэщI ТIымыжь Хьэмыщэ къызэхуэсахэм ягу къигъэкIыжащ адыгэбзэмрэ адыгэ литературэмкIэ и кафедрэр къызэрыунэхуар, абы къызэпича тхыдэ гъуэгуанэр.
Адыгэ щэнхабзэ центрыр, ЕгъэджакIуэхэм я Iэзагъым щыхагъахъуэ институтыр, Адыгэбзэ Хасэр, «Нарт Хэку» щIалэгъуалэ хасэр я дэIэпыкъуэгъуу КъБКъУ-м адыгэбзэмрэ адыгэ литературэмкIэ и кафедрэм и лэжьакIуэхэм иджыблагъэ къызэрагъэпэща «Тхыбзэ зэпеуэм» къыхэжаныкIахэр зэIущIэм щагъэлъэпIащ. Абыхэм хуагъэфэщащ щIыхь тхылъхэр.
Зэхыхьэр гукъинэжу екIуэкIащ. Абы теухуа тхыгъэ нэхъ зыубгъуауэ фыкъыщеджэ хъунущ ди газетым и къыкIэлъыкIуэ къыдэкIыгъуэхэм ящыщ зым.
ТЕКIУЖЬ Заретэ.
